﻿ယ့မံၭ James 1

1 ယွၩ ဒဲကဆါ ယ့ၫၡူၬ အဎီးအၡၩ, ယၧၩ, စယ့မံၭ ယ ချဲၩ့ဒုၪ့ ၦလဆံၫနံၫဒီၪ့ လၧအလၩ့မုလၩ့ဖၭ လိၬအၥၭလဖၪလီၫ. 2 ယထၧၫ့ဖုဝဲၥံၪဧ့, ထီးနၥံၪ လၩ့ဘၪ လၧဆၧကျဲၩ့ဖစီၩ့ အၪမံၩ့ အဖၧၩ့တၭ, အီၪက့ၪဝ့ၫ လၧဆၧၥၭထိၬ ထီးအလူၬဆံၭ. 3 နၥံၪ ၥ့ၪယၫ လၧနၥံၪအဆၧနဲၩ အဆၧမၩခွါဝ့ၫ မၩအၪထၪ့ထဲၩ့ ဆၧအွံၪၥၭဆၧၩ့ လီၫ. 4 ဘဲၫၥိၭ နၥံၪ မိလၧၫ့ထၪ့ဎွ့ၩထၪ့, ဒဲနၫ့ဆါ ထီးအလူၬ အဆံၫ့, န့ ဆၧလမံၩ့မံၩ့ အလး ထီးအီၪ လဂ့ၩတၭ, မွဲဆၧအွံၪၥၭဆၧၩ့ အီၪလၧအမၩဆၧ လၧအလၧၫ့အဎွ့ၩဆံၭ. 5 နၥံၪဝ့ၫ လဂၩဂၩနီၪ န့ ဆၧကိၪ့ၥ့ၪကိၪ့ဘၪ အလး အ့ၪအီၪတၭ, မွဲအအၪ့ကံၩ့ ယွၩ လၧအဖ့ၪလၫ့ ဆၧယီၫ လၧၦကိၭဂၩဒ့ၭတၭ, လအၪ့လၬဘၪ ဆၧလဂၩနီၪဆံၭ; တၭ ဆၧမိဖ့ၪလၫ့ အဝ့ၫဒၪ လီၫ. 6 မွဲလါနၫ့ဘိၩ မွဲအအၪ့ကံၩ့ဆၧ လၧဆၧနဲၩ ဆံၭ; မွဲအၥၭ ထီးဂံၩ့ဂၩ့ နးမံၩ့ လဂ့ၩ. အဂဲးဘဲၫယီၩ ၦလၧအၥၭဂံၩ့ဂၩ့နီၪ, မၩအၥၭ ဘဲၫမၫဆမံၭ အလပီၩ လၧလံၩအူၪဘၪဝၭဝ့ၫ အၥိၭနီၪလီၫ. 7 အဂဲးဘဲၫယီၩ ၦလဂၩနီၪ မွဲအထီးဆီၫ့မီၪ့ လၧအမိန့ဘၪ ဆၧလမံၩ့မံၩ့ လၧကဆါအအီၪနီၪ လဂ့ၩ. 8 ၦလၧအၥၭ နံၫဖျိၪ့လဂၩနီၪ, မၩဝံၩ့ဝၩ့အၥၭ လၧအဖၧၩ့ၥုၪ့ ဖၧၩ့ၥၭ ထီးအလူၬ အဖၧၩ့လီၫ. 9 ထၧၫ့ဖုဝဲ လၧအဘၪ ဆၧဆၪ့လၩ့လဂၩနီၪ, မွဲအအီၪက့ၪဖိၫလိၫအၥၭ လၧအဘၪ ဆၧအီၪက့ၪထၪ့ထီၫ အဖၧၩ့ဆံၭ. 10 အ့ၪမွဲ ၦ၁ထံၫလဂၩနီၪ မွဲအအီၪက့ၪဖိၫလိၫ အၥၭ လၧအဘၪ ဆၧဆၪ့လၩ့ အဖၧၩ့နီၪဆံၭ; အဂဲးဘဲၫယီၩ မွဲအမိလၩ့မါခွံၬဝ့ၫ ဘဲၫနၪ့အဖီၫၥံၪ အၥိၭနီၪလီၫ. 11 အဂဲးဘဲၫယီၩ ထီးမုဂဲၫထၪ့ လၧဆၧမိမၩဎဲၫ့ထၪ့ခွံၬ နၪ့ၥံၪမံၩ့ၥံၪ, ဒဲအဖီၫလၩ့ဎွံၪခွံၬဝ့ၫတၭ, အခံးအဂၩ့ အဎံၫအလၩ ဂၭဂီၩ့ခွံၬဝ့ၫဒၪလီၫ. ၦ၁ထံၫလဂၩနီၪ မိလၩ့မါခွံၬ လၧအဖၧၩ့ၥၭ ဘဲၫနီၪအၥိၭလီၫ. 12 ၦလၧအထိးဘၪ ဆၧကျဲၩ့ဖစီၩ့နီၪ ဘၪဆိၪဂ့ၩဝ့ၫလီၫ. အဂဲးဘဲၫယီၩ ဆၧမၩခွါဝ့ၫ ဂီၩ့တၭ, မွဲအမိန့ဘၪ ဆၧမၧၫ့ အ၁ရဖူၩ လၧကဆါ စံၭဝဲၩဝ့ၫ လၧအမိဖ့ၪလၫ့ ၦလၧအအဲၪဝ့ၫလဖၪနီၪလီၫ. 13 လၧၦဘၪ ဆၧကျဲၩ့ဖစီၩ့နီၪ, မွဲအထီးစံၭ, ယဘၪ ဆၧကျဲၩ့ဖစီၩ့ လၧယွၩနီၪ နးဂၩလဂ့ၩ. အဂဲးဘဲၫယီၩ ယွၩဘၪ ဆၧကျဲၩ့ဖစီၩ့န့ လၧဆၧအၧၩ့ဆၧၥၫ့ အဖၧၩ့ လၥ့ၪဘၪ, မွဲအကျဲၩ့ဖစီၩ့န့ ၦၡၩနးဂၩဆ့အ့ၬ. 14 ထီးၦလဂၩဂၩ အဆၧၥၭကွံၩ ဒၪဝ့ၫထုၭဝ့ၫ ဒဲအၪ့လ့ၬန့ဝ့ၫနီၪ, မွဲအဘၪ ဆၧကျဲၩ့ဖစီၩ့ လီၫ. 15 လၧခဲၫ့ထဲၩ့တၭ, ဆၧၥၭကွံၩနီၪ ဒၧၩ့ထၪ့ တၭ, ဆီၫ့အီၪန့ ဆၧဒဲၩဘၭ ဒဲဆၧဒဲၩဘၭနီၪ လၧၫ့ထၪ့ဎွ့ၩထၪ့နီၪ, ဆီၫ့အီၪန့ ဆၧၥံၫ လီၫ. 16 ယထၧၫ့ဖုဝဲ ၥၭဘီၩ့ၥံၪဧ့, ထီးဘၪ ဆၧအၪ့လီၫန့ နၥံၪ လဂ့ၩ, 17 ကယဲ ဆၧဖ့ၪလၫ့ အဂ့ၩအဘွၩ, ဒဲကယဲ ဆၧဖ့ၪလၫ့ လၧအလၧၫ့အဎွ့ၩ လမံၩ့လါလါနီၪ ဂဲၫလၩ့ဝ့ၫ လၧဆၧဖၩ့ အဖါ အအီၪ လၧထၭလခီၫနီၪလီၫ. ဆၧကဒံၩကဒၩ မွဲဂ့ၩ, ဆၧကၠၪထဲၩ့အၥၭ အဆံၭထုၬ မွဲဂ့ၩ, အီၪလၧအဝ့ၫဒၪ အ့ၬ. 18 ထီးဒၪအၥၭနီၪ, မွဲအထၪ့ဖိၪ ပၧၩ လၧဆၧမွဲဆၧတီၩအလူ ဘဲၫၥိၭ ပမိကဲၪထၪ့ အဆၧတဲၩ့ဝ့ၫလဖၪ အဆၧၥၪထၪ့ဆိၫ လမံၩ့ လီၫ. 19 မၩအၥၭဘဲၫနီၪတၭ, ယထၧၫ့ဖုဝဲၥၭဘီၩ့ၥံၪဧ့, မွဲၦနါဂၧၫ့ဆၧ ချဲၫ့ချဲၫ့တၭ, ချဲၩ့ဆၧ ၡီၫၡီၪ နီၪ, ၥၭထၪ့ဝ့ၫ ၡီၫၡီၪ ကိၭဂၩဒ့ၭ ဆံၭ. 20 အဂဲးဘဲၫယီၩ ၦၡၩအၥၭထၪ့နီၪ မၩ ယွၩအဆၧတီၩဆၧလီၩ့အ့ၬ. 21 မွဲဘဲၫနီၪတၭ, ၥုၭခွံၬ ကယဲ ဆၧစံၪစၪ ဘၪၥၭလိၪ ဘၪ၁လံၭ, ဒဲဆၧအၧၩ့ဆၧၥၫ့ အဆၧလၨၪဆၧဖၬ ထီးအလူၬနီၪဆံၭ. ဆၧအလူၥုၪ့လၩ့ဖျၭလၩ့ လၧအထိးထဲၩ့တၩ့ထဲၩ့ နၥံၪအၥၭၡီၩ့ၥ့ၪနီၪ, ထိးဆၧၫ့ လၧၥုၪ့ဆၧၩ့ၥၭဆၧၩ့ဆံၭ. 22 တၭ ကဲၪထၪ့ နၥံၪဝ့ၫ လၧၦမၩဆၧအလူ ဆံၭ, မွဲနၥံၪ ထီးအၪ့လီၫလၩ့ နၥံၪအၥၭ, ကဲၪထၪ့န့ၫ ၦနါဂၧၫ့ဆၧနီၪ လဂ့ၩ. 23 အဂဲးဘဲၫယီၩ ၦလဂၩဂၩ အ့ၪကဲၪထၪ့ ၦနါဂၧၫ့ဆၧအလူတၭ, လမၩဘၪ ဆၧနီၪ, မွဲအမၩအၥၭ ဘဲၫၦယိလၩ့အၥၭ လၧမ့ၬထံၫလၩ အဖၧၩ့ အၥိၭနီၪလီၫ. 24 အဂဲးဘဲၫယီၩ ယိလၩ့အၥၭ စဲၪ့ထၪ့ခွံၬဝ့ၫတၭ, ၥၭနၪ့ခွံၬ အခံးအဂၩ့ ချဲၫ့မၬလီၫ. 25 အ့ၪမွဲ ၦလၧအယိထံၫယိဆၭ ဆၧၥီၪ့ဆၧၥၫ့ အလၧၫ့အဎွ့ၩ, ဆၧၥီၪ့ဆၧၥၫ့ အဆၧပျီၩဖျ့ၭ တၭ, အီၪဂုးခၧၫ့ဝ့ၫ လၧအဖၧၩ့နီၪ, မွဲၦလဂၩ လၧအနါဂၧၫ့ဆၧ ဒဲလၥၭနၪ့ဘၪ ဆၧနီၪ, အ့ၪမွဲ ၦမၩဆၧ လီၫ. အဝ့ၫနီၪလဂၩ မိဘၪ ဆၧဆိၪဂ့ၩ လၧအမၩဆၧ အဖၧၩ့ လီၫ. 26 ၦလဂၩဂၩ လၧနၥံၪအကျၩ, အ့ၪဆီၫ့မီၪ့လၩ့ အၥၭ လၧအမွဲ ၦဘၩယွၩဖိၪတၭ, အ့ၪလမၩနၧၩ့မၩစၪဘၪ အဖျ့ၩ နီၪ, မွဲအအၪ့လီၫလၩ့အၥၭဒၪဝ့ၫတၭ, အဆၧဘိၪ့ထဲၩ့ဘၩထဲၩ့နီၪမွဲ ဆၧပျီၩပျီၩလီၫ.  27 ဆၧဘိၪ့ထဲၩ့ဘၩထဲၩ့ အဆံၫ့အဎံၪ ဒဲလစံၪစၪဘၪ လၧယွၩ ဒဲဖါ အမ့ၬယၫ လမံၩ့မွဲ အယီၩ, ဆၧအီၪၡီၩ့ ၦဖိၪဎွ့ၪ, ဒဲၦမုၪမဲၫ လၧအဘၪ ဆၧၡၪ့ဆၧနၭနီၪ, ဒဲဆၧထီးလၩ့အၥၭ ဘဲၫၥိၭ အထီးဘၪ ဂၪ့ခိၪ အဆၧကံၪဆၧမူၭ လဂ့ၩနီၪလီၫ.

1 ယထၧၫ့ဖုဝဲၥံၪဧ့, ဆၧနဲၩ ဘၪဆဲၫ့ လၧပကဆါ ယ့ၫၡူၬဎရံၬ, ဆၧလၩဖၩ့ အကဆါနီၪ ထီးအီၪလၧဆၧယိမ့ၬ ၦၡၩ လဂ့ၩ. 2 အဂဲးဘဲၫယီၩ ၦလၧအၥိၭစူၪၥံၭထီၫ့ အီၪလၧအကီၩ့အၥိၭ ဎံၫလၩ လဂၩနီၪ, အ့ၪဂဲၫနုၬ လၧနၥံၪ အဆၧအီၪကီၪ့ အဖၧၩ့တၭ, ၦၡၪ့ဖိၪယၬဖိၪ လဂၩ အ့ၪဂဲၫနုၬဆ့ လၧအကီၩ့အၥိၭစံၪစၪ ဘၪၥၭလိၪတၭ, 3 နၥံၪ အ့ၪယိမ့ၬ ၦကီၩ့ဆၧၥိၭဆၧ ဎံၫလၩလဂၩနီၪ, စံၭ အဝ့ၫ, ဆၧၫ့နၫ့ ထီးယီၩ လၧအလးဂ့ၩဆံၭတၭ, စံၭၦၡၪ့ဖိၪလဂၩနီၪ, ဆၧၫ့ထုၪ့ထီးနီၪ, အ့ၪလမွဲဘၪ ဆၧၫ့နၩ့ ထီးယီၩ လၧယခၪ့ယဲးလၩ့ အဖၫ့လၬဆံၭ. 4 တၭ နၥံၪ စ့ၩရၫ့ ဖၨၪထီၫလိၬ နၥံၪအၥၭတၭ, ကဲၪထၪ့ ၦစ့ၩရၫ့ဆၧ ကိၪ့ဆၧဖၭ အအၧၩ့အၥၫ့နီၪ, မွဲအ့ၬဧၪ. 5 ယထၧၫ့ဖုဝဲ ၥၭဘီၩ့ၥံၪဧ့, ခိၭနၪ ဆံၭ, ယွၩရွံန့ ၦၡၪ့ဖိၪယၬဖိၪ ဘၪဆဲၫ့ လၧဂၪ့ခိၪယီၩ, ဘဲၫၥိၭ အမိလၧၫ့ဎွ့ၩဝ့ၫ လၧဆၧနဲၩ တၭ, န့ဘၪၥၫ အဘၩ့အမုး လၧအစံၭဝဲၩဝ့ၫ လၧအမိဖ့ၪလၫ့ ၦလၧအအဲၪဝ့ၫလဖၪနီၪ, မွဲအ့ၬဧၪ. 6 အ့ၪမွဲ နၥံၪဝ့ၫယီၩ နၥံၪ မၩကြၩ့ထမးယူၭ ၦၡၪ့ဖိၪယၬဖိၪယူၭလီၫ. ၦ၁ထံၫၥံၪ မၩအၧၩ့မၩနၭ နၥံၪတၭ, ထုၭ နၥံၪ လၧဆၧစ့ၩရၫ့ခွး အအီၪနီၪ, မွဲအ့ၬဧၪ. 7 အဝ့ၫၥံၪနီၪ ဒုၪဒွ့ၪ ဆၧအမံၩ့ဂ့ၩ လၧနၥံၪဘၪ ဆၧကိၭထဲၩ့ဝ့ၫနီၪ, မွဲအ့ၬဧၪ. 8 နၥံၪ အ့ၪမၩလၧၫ့ထၪ့ဎွ့ၩထၪ့ ဆၧမၪလူၬ ဘၪဆဲၫ့ လၧစဎွၩ ဘဲၫဆၧကွ့ၭအၥၭ အၥိၭနီၪ, အဲၪ ၦဂူၫဂၩ နီၪ, ဘဲၫ နနၫ့ဆါဒၪနဝ့ၫ အၥိၭ ဆံၭ, တၭ နၥံၪမၩဆၧ ဂ့ၩဂ့ၩဘၪဘၪလီၫ. 9 အ့ၪမွဲ နၥံၪ အ့ၪယိမ့ၬ ၦၡၩ တၭ, နၥံၪ မၩ ဆၧဒဲၩဘၭ, ဒဲဆၧအီၪက့ၪ ဖျီၪထၪ့ နၥံၪ အဆၧမၪလူၬ အကၠီၩ့ ဘဲၫၦမၩမၪဆၧ အၥိၭနီၪလီၫ. 10 အဂဲးဘဲၫယီၩ ထီးဒၪ ၦလၧအထီးန့ ဆၧမၪလူၬ ထီးအလူၬတၭ, အ့ၪမၩမၪဆၧ လထံၪ လဂၩဂၩ နီၪ, ကြၨၭဘၪ ဆၧစ့ၩရၫ့ လၧဆၧထီးအလူၬ အကၠီၩ့ လီၫ. 11 အဂဲးဘဲၫယီၩ ၦလၧအစံၭဝ့ၫ, ထီး မၩမၪ ၦမၫ ၦဝၩ လဂ့ၩ, တၭ, စံၭဝ့ၫ, ထီး မၩၥံၫ ၦၡၩ လဂ့ၩ ဆ့ တၭ, န အ့ၪလမၩမၪဘၪ ၦမၫၦဝၩ တၭ, န အ့ၪမၩၥံၫ ၦၡၩနီၪ, မွဲနကဲၪထၪ့ ၦအလၨၪခၫ့ဖၬ ဆၧမၪလူၬနီၪလီၫ. 12 ချဲၩ့ဆၧ နၥံၪဝ့ၫ, ဒဲမၩဆၧဆ့, ဘဲၫ ၦလၧအမိဘၪ ဆၧစ့ၩရၫ့ဝ့ၫ လၧဆၧၥီၪ့ဆၧၥၫ့ အဆၧပျီၩဖျ့ၭ အၥိၭနီၪ ဆံၭ. 13 အဂဲးဘဲၫယီၩ ၦလၧအလယၫ့ၥၭဘၪ ဆၧနီၪ, ဆၧယၫ့ၥၭ လအီၪဘၪ လၧအဝ့ၫဒၪ အဂး, မွဲအမိဘၪ ဆၧစ့ၩရၫ့လီၫ. ဆၧယၫ့ၥၭနီၪ အီၪက့ၪဖိၫလိၫအၥၭ လၧဆၧစ့ၩရၫ့ အဖၫ့ခိၪ လီၫ. 14 ယထၧၫ့ဖုဝဲၥံၪဧ့, ၦအ့ၪစံၭဝ့ၫ, အီၪလၧဆၧနဲၩ လဂၩဂၩတၭ, အ့ၪလအီၪဘၪ လၧဆၧမၩ နီၪ, မွဲအန့ကဲၩ့ န့ကၩ ဆၧနီၪလမံၩ့လဲၪ. ဆၧနဲၩနီၪ ထိးထဲၩ့တၩ့ထဲၩ့ အဝ့ၫဘၪ မိၥ့ၪဧၪ. 15 ထၧၫ့ဖုဝဲမုၪမွဲဂ့ၩ, ထၧၫ့ဖုဝဲခွၫမွဲဂ့ၩ, အ့ၪအီၪဘိၪ့တၭ, အဆၧအၪ့ လနံၩအဂး လနံၩအဂး အ့ၪလအီၪဘၪတၭ, 16 ၦလၧနၥံၪအကျၩ လဂၩဂၩ အ့ၪစံၭ အဝ့ၫၥံၪ, ထဲၩ့မုၬမုၬဘီၪ. အီၪလၧၫ့ထၪ့ဎွ့ၩထၪ့ ဒဲဘျဲၩအၪ့ဆၧဘီၪနီၪ; မွဲလါနၫ့တၭ, နၥံၪ အ့ၪလဖ့ၪလၫ့ဘၪ ဆၧလၧအကြၨၭ လၧအမိၡါ အဂးတၭ, မွဲအန့ကၩ ဆၧနီၪလမံၩ့လဲၪ. 17 ဘဲၫနီၪအၥိၭ ဆၧနဲၩနီၪ, အဆၧမၩ အ့ၪလအီၪဘၪတၭ, လၧအဆၧဒၪဝ့ၫ အဖၧၩ့ မွဲအၥံၫဝ့ၫလီၫ. 18 မွဲလါနၫ့ဘိၩ ၦလဂၩဂၩ မိစံၭ, နဝ့ၫဒၪယီၩ နအီၪလၧဆၧနဲၩတၭ, အ့ၪမွဲ ယဝ့ၫဒၪယီၩ ယအီၪ လၧဆၧမၩလဖၪလီၫ. နဆၧမၩလဖၪ လအီၪဘၪတၭ, ဒုၭနဲၪယၧၩ လၧဆၧနဲၩဘီၪ. တၭ ယမိဒုၭနဲၪနၧၩ လၧဆၧနဲၩ လၧယမၩဆၧလဖၪ အကၠီၩ့နီၪလီၫ. 19 နနဲၩ လၧယွၩ အီၪ လဂၩဎးလီၫ. နမၩ ဆၧဂ့ၩတၭ; ဆၧနၪလဖၪနီၪ နဲၩဆ့တၭ, ဝၭထိၬဝၭတ့ၭမၬ လီၫ. 20 ၦလန့ကဲၩ့န့ကၩဘၪဆၧ လဂၩဧ့, ဆၧမၩလဖၪ လအီၪဘၪတၭ, ဆၧနဲၩမွဲ ဆၧအၥံၫနီၪ, ဆၧမိၥ့ၪယၫဘၪနၥၭ ဆ့ဧၪ. 21 ပဖါ စအၫဘြဟၫ့ အီၪက့ၪထၪ့ အဖိၪခွၫ စအံစၭ လၧဆၧလုလး အဖၫ့ခိၪနီၪတၭ, ဆၧအီၪက့ၪတီၩ အီၪက့ၪလီၩ့ အဝ့ၫ လၧဆၧမၩလဖၪ အကၠီၩ့နီၪ, မွဲအ့ၬဧၪ. 22 နဒၪဘၪ ဆၧနဲၩ မၩဎုၬဆၧ လၧဆၧမၩလဖၪတၭ, ဆၧနဲၩ လၧၫ့ထၪ့ဎွ့ၩထၪ့ လၧဆၧမၩလဖၪ အကၠီၩ့လီၫ. 23 လံၬလၧၫ့ထၪ့ဎွ့ၩထၪ့ လၧအစံၭဝ့ၫ, စအၫဘြဟၫ့ နဲၩထဲၩ့ ယွၩ တၭ, ဆၧအီၪက့ၪဝ့ၫ လၧဆၧတီၩဆၧလီၩ့ လၧအဂး တၭ, ဆၧကိၭ အဝ့ၫ လၧယွၩ အထံၩအၥိၭ လီၫ. 24 မၩအၥၭဘဲၫနီၪတၭ, နၥံၪ ၥ့ၪယၫ လၧၦၡၩ ဘၪ ဆၧအီၪက့ၪတီၩ အီၪက့ၪလီၩ့ဝ့ၫ လၧဆၧမၩလဖၪ အကၠီၩ့; မွဲန့ၫ လၧဆၧနဲၩနီၪအ့ၬ. 25 ဘဲၫနီၪအၥိၭ မဲၩဎွဲၩမုၪ နးရၫဟၭ လဂၩ ထိးဆၧၫ့ အၥီၫ့လဖၪတၭ, အၪ့မၧၫ့ အထဲၩ့ထဲၩ့ လၧဖၧၩ့ၥၭ လဘီၩ့ဒၪတၭ, ဘၪ ဆၧအီၪက့ၪတီၩ အီၪက့ၪလီၩ့ဝ့ၫ လၧဆၧမၩလဖၪ အကၠီၩ့ ဆ့, မွဲအ့ၬဧၪ. 26 အဂဲးဘဲၫယီၩ ဘဲၫမိၡါ လအီၪဘၪ လၧၥၭ, မွဲဆၧၥံၫ အၥိၭနီၪ, ဆၧနဲၩ အ့ၪလအီၪဘၪ လၧဆၧမၩလဖၪ, မွဲဆၧၥံၫ ဘဲၫနီၪအၥိၭ ဆ့လီၫ.

1 ယထၧၫ့ဖုဝဲၥံၪဧ့, ထီးကဲၪထၪ့ ဆရၫ အၪဂၩ လဂ့ၩ. ပၥ့ၪယၫ လၧပမိဘၪ ဆၧစ့ၩရၫ့ အၪနဲၪ့ အလးဒံၭလီၫ. 2 အဂဲးဘဲၫယီၩ ၦကိၭဂၩဒ့ၭ မၩမၪဆၧ အၪမံၩ့ လီၫ. ၦအ့ၪလမၩမၪဘၪဆၧ လၧဆၧချဲၩ့ လဂၩဂၩ တၭ, အဝ့ၫဒၪနီၪ မွဲၦအလၧၫ့အဎွ့ၩ လဂၩ, ဒဲမၩနၧၩ့မၩစၪ အနၫ့ဆါဒၪဝ့ၫ ထၧၫ့ဂၩယၫ ၥ့ၪဆ့လီၫ. 3 ယိခွါ, ဘဲၫၥိၭ ကၥ့ၪ မိခိၭနၪ ပလူတၭ, ပဒုၭနုၬထၭ လၧအနိၭဖၧၩ့တၭ, ပကၠၪကဒၩ အမိၡါ ထၧၫ့ဒုၩယၫ လီၫ. 4 ယိခွါ, ကဘၩ့လဖၪ, ဒိၪ ဖိၭဘိၭနီၪတၭ, ဘၪ ဆၧဆၪ့ဖျိၭဝ့ၫ လၧလံၩမု လါနၫ့ဘိၩ, ဘၪ ဆၧဘိၭကၠၪအၥၭ လၧ၁န့ၫလၪ ဆံၭခိၬနီၪ, ထီးအဘၪ ၦလၧအရိၬ၁န့ၫ အၥၭလီၫ. 5 ဘဲၫနီၪၥိၭ, ဖျ့ၩမွဲ ဆၧအခံးအဂၩ့ လဆံၭဖိၪ လါနၫ့ တၭ, ချဲၩ့ၥူၪဂဲၩဆၧ လီၫ. ယိခွါ, မ့ၪ လဆံၭဖိၪနီၪ မၩခဲၩထၪ့ ၥံၪ့မု အၪမၬကလဲၪ! 6 တၭ ဖျ့ၩမွဲ မ့ၪ, ဆၧအၧၩ့ဆၧၥၫ့ အဂၪ့ခိၪ လဖျိၪ့! ဘဲၫနီၪၥိၭ ဖျ့ၩ အီၪလၧပခံးပဂၩ့ အကျၩတၭ, မၩစံၪစၪ ပနၫ့ဆါ ထၧၫ့ဂၩယၫ တၭ, ဆူၭခဲၩ ဆၧအီၪဖျဲၪ အလဲၪ့ပၪတၭ, ဘၪ ဆၧဆူၭခဲၩဝ့ၫ လၧရၬမ့ၪလခီၫလီၫ. 7 အဂဲးဘဲၫယီၩ ကယဲ ဆၧဖိၪဆၧဎါ လမံၩ့လါလါ, ဒဲထိၪၥံၪလံၪၥံၪ, ဒဲဆၧအစွၩ ၥ့ၪ ဒဲဆၧအီၪ လၧမၫဆမံၭဖၧၩ့ လမံၩ့လါလါနီၪ, ဘၪ ဆၧမၩနဲၩဝ့ၫ, ဒဲဘၪ ဆၧမၩနဲၩယူၭဝ့ၫ လၧၦၡၩ ထီးအလူၬယူၭ. 8 အ့ၪမွဲ ဖျ့ၩနီၪ, ၦၡၩ မၩနဲၩဝ့ၫ ၥ့ၪ နးဂၩအ့ၬ. မွဲဆၧအၧၩ့ လၧၦမၩနၧၩ့မၩစၪ လန့ဘၪ ဎွ့ၩဝ့ၫ လၧဆၧအစုၪ လၧအမၩၥံၫဆၧ လီၫ. 9 ပစံၭထၪ့အၪ့အူၭ ယွၩ, ဖါ ဒၪလ့ၬ လၧအဝ့ၫတၭ, ပဆိၪအၧၩ့ ၦၡၩ လၧအဘၪ ဆၧတဲၩ့ဝ့ၫ ဘဲၫယွၩအခံးအဂၩ့ အၥိၭ လၧအဝ့ၫနီၪဆ့ လီၫ. 10 ဆၧစံၭထၪ့အၪ့အူၭ, ဒဲဆၧဆိၪအၧၩ့နီၪ ဂဲၫထၪ့ဝ့ၫ လၧၦနိၭ လဖၧၩ့ဎးလီၫ. 11 ယထၧၫ့ဖုဝဲၥံၪဧ့, ဆၧလဖၪနီၪ ကြၨၭအီၪ ဘဲၫနီၪၥိၭအ့ၬ. ထံၫထၪ့ဖျိၭ လဖၧၩ့ဎး နီၪ, မွဲအထၪ့ဖျိၭ ဆၧအဆၧၫ့, ဒဲဆၧအခၪဆ့ဧၪ. 12 ယ ထၧၫ့ဖုဝဲၥံၪဧ့, ချိၪ့ဒိၩ့အထံၭနီၪ ၥၪထၪ့ အလဲအိၫ့ အၥၪ, ဒဲစဘံၭမုနီၪ ၥၪထၪ့ ချိၪ့ဒိၩ့ အၥၪ မိၥ့ၪ ဆ့ဧၪ. ဘဲၫနီၪၥိၭ ထံၫအဂၫ့ ဒုၭကဲၪထၪ့ ထံၫအအွံၪ ၥ့ၪဆ့အ့ၬ. 13 ၦအီၪလၧအဆၧကိၪ့ၥ့ၪကိၪ့ဘၪ, ဒဲအဆၧၥ့ၪယၫ လၧနၥံၪအကျၩနီၪ, မွဲပလၫ လဂၩလဲၪ. လၧအမၩဆၧဖံၭဆၧ အကျၩနီၪ, မွဲအဒုၭနဲၪဖျီၪထၪ့ အဆၧမၩလဖၪ လၧဆၧကိၪ့ၥ့ၪ ဘၪဆဲၫ့ လၧအၥုၪ့ဆၧၩ့ၥၭဆၧၩ့နီၪ ဆံၭ. 14 အ့ၪမွဲ နၥံၪ အ့ၪအီၪ လၧၥၭခ့ၬၥၭခၪ, ဒဲဆၧဂဲးလိၬတ့ၭလိၬ လၧနၥံၪ အၥၭခံဖၧၩ့တၭ, အီၪက့ၪဖိၫလိၫ နၥံၪအၥၭ ဒဲချဲၩ့ဘျံၭချဲၩ့ဘျၪ ဆၧထၫ့ဒုၪဒၩ ဆၧမွဲဆၧတီၩ လဂ့ၩ. 15 ဆၧနီၪ လမွဲဘၪ ဆၧကိၪ့ၥ့ၪကိၪ့ဘၪ လၧအဂဲၫလၩ့ လၧထၭနီၪ, အ့ၪမွဲ ဘၪဆဲၫ့ လၧဂၪ့ခိၪ, ဒဲၦၡၩအအၧၩ့ အထူၫအရူၫ ဒဲဆၧနၪလဖၪနီၪလီၫ. 16 အဂဲးဘဲၫယီၩ ထီးဆၧၥၭခ့ၬ ဒဲဆၧဂဲးလိၬတ့ၭလိၬ အီၪနီၪတၭ, ဆၧတုၩ့ထၪ့တုၩ့လၩ့ ဒဲဆၧမၩအၧၩ့ ကိၭမံၩ့ဒ့ၭ အီၪဝ့ၫ ထီးနီၪဆ့လီၫ. 17 အ့ၪမွဲ ဆၧကိၪ့ၥ့ၪကိၪ့ ဘၪဂဲၫလၩ့ လၧထၭလခီၫ လၧအခၪ့ထံၭနီၪ, ဆၧဆံၫ့ဆၧဎံၪ, လၧခဲၫ့ထဲၩ့ ဆၧဘၪလိၬအိၭလိၬ, ဆၧၥုၪ့ဆၧၩ့ၥၭဆၧၩ့ ဆၧအၪ့လွ့ၫန့ ယီၫ, လၧၫ့ထၪ့ဎွ့ၩထၪ့ လၧဆၧယၫ့ၥၭ ဒဲဆၧၥၪဂ့ၩ, လအဲၪ ဒိၪဆံၭအၪၡၩဘၪဆၧတၭ, အၪ့လံၬအၪ့လီၫဆၧ လအီၪဘၪ လၧအဖၧၩ့လီၫ. 18 ဆၧတီၩဆၧလီၩ့ အချံၫအၥၪ ဘၪဎွံၪလၩ့အၥၭ လၧၦလၧအမၩဘၪလိၬအိၭလိၬဆၧလဖၪ လၧဆၧမုၬဆၧဎၩ့ အဖၧၩ့လီၫ.

1 ဆၧဒုၭလိၬယၩလိၬ, ဒဲဆၧအဲၪ့လိၬဆိၭချဲၩ့လိၬအၥၭ နီၪ, အီၪထၪ့ အထံၭ လၧနၥံၪအကျၩ ခီၫခီၫလဲၪ. လၧနၥံၪ အၥၭလဲးၥၭဘျၪလဖၪ အကျၩ, လၧအဒုၭဆၧ လၧနၥံၪ အဂၩ့ၥံၪ အဖၧၩ့, မွဲအ့ၬဧၪ. 2 နၥံၪ ဆိၫ့န့ဘၪဆၧ တၭ, လန့ဘၪဆၧ, နၥံၪ မၩၥံၫ ၦၡၩတၭ, နၥံၪ အၥုၪ့ခ့ၬၥၭခ့ၬတၭ, နၥံၪ န့ဘၪ ဆၧၥ့ၪအ့ၬ. နၥံၪ ဒုၭဆၧယၩဆၧ, ဒဲအဲၪ့လိၬဆိၭချဲၩ့လိၬ နၥံၪအၥၭတၭ, မွဲနၥံၪ လအၪ့ကံၩ့ဘၪဆၧတၭ, နၥံၪ န့ဘၪဆၧအ့ၬ. 3 နၥံၪ အၪ့ကံၩ့ဆၧတၭ လန့ဘၪနီၪ, အဂဲးဘဲၫယီၩ နၥံၪ အၪ့ကံၩ့မၪဆၧ ဘဲၫၥိၭ နၥံၪ မိအၪ့လူၬဂီၩ့ ဆၧလၧနၥံၪ အဆၧလဲးဆၧဘျၪ အဂးလီၫ. 4 ၦအဲၪဘိၩ့ဆၧ, မုၪၥံၪခွၫၥံၪဧ့, ဂၪ့ခိၪ အဆၧအဲၪဆၧကွံၩမွဲ ဆၧထၫ့ဒုၪဒၩဘၪယွၩနီၪ မွဲနၥံၪ လၥ့ၪယၫဘၪဧၪ. မၩအၥၭဘဲၫနီၪတၭ, ထီးဒၪ ၦလၧဆၧမိကဲၪဘၪအၥၭ လၧဂၪ့ခိၪ အထံၩအၥိၭနီၪ, မွဲအဒုၭကဲၪထၪ့ အၥၭ လၧယွၩအဒုၪအဒၩလီၫ. 5 ၥၭ အီၪဝ့ၫ လၧပဖၧၩ့ ဆိၫ့ ဆၧၥၭခ့ၬနီၪ, မွဲနၥံၪ ဆီၫ့မီၪ့ လၧလံၬ စံၭဆၧနီၪ ပျီၩပျီၩ ဆ့ဧၪ. 6 မွဲလါနၫ့ဘိၩ, မွဲအဖ့ၪလၫ့ အခိးအတၩ အၪနဲၪ့ အလးဒံၭလီၫ. မၩအၥၭဘဲၫနီၪတၭ, စံၭဝ့ၫဒၪ, ယွၩ ပဒၩ့ ၦလၧအအီၪက့ၪထၪ့ထီၫအၥၭနီၪ, အ့ၪမွဲ ဖ့ၪလၫ့ ဆၧအခိးအတၩ လၧၦဆၪ့လၩ့အၥၭလီၫ. 7 မွဲဘဲၫနီၪတၭ, အီၪက့ၪ နၥံၪအၥၭ လၧယွၩအဖၫ့လၬ ဆံၭ. ပဒၩ့ မုၪခီၩလဲး တၭ, မွဲအမိစဲၪ့ထၪ့ခွံၬ လၧနၥံၪ အအီၪလီၫ. 8 ၥုၭဘူၭနၥံၪအၥၭ လၧယွၩ အအီၪဆံၭ, တၭ အဝ့ၫနီၪ မိၥုၭဘူၭအၥၭ လၧနၥံၪအအီၪလီၫ. ၦဆၧဒဲၩဘၭဖိၪၥံၪဧ့, မၩဆံၫ့ နၥံၪအစူၪ ဆံၭ. ၦၥၭ နံၫဖျိၪ့ၥံၪဧ့, မၩဆံၫ့ နၥံၪအၥၭဆံၭ. 9 မၩၡၪ့မၩနၭလၩ့ နၥံၪအၥၭတၭ, မၩခါမၩလၩ့ နၥံၪအၥၭ, ဒဲဂၪ့ဆၧယၧၩ့ဆၧဆံၭ. မွဲနၥံၪ အဆၧနံနီၪ, အၪ့လဲၩခွံၬအလး လၧဆၧၥုၪ့အုၭၥၭအုၭတၭ, ဒဲနၥံၪ အဆၧၥုၪ့ထိၬၥၭထိၬနီၪ လၧဆၧၥုၪ့ဎၧၫ့ၥၭဎၧၫ့အလးဆံၭ. 10 ဆၪ့လၩ့နၥံၪအၥၭ လၧကဆါ အမ့ၬယၫတၭ, အဝ့ၫဒၪ မိအီၪက့ၪထၪ့ထီၫ နၥံၪလီၫ. 11 ထၧၫ့ဖုဝဲၥံၪဧ့ ထီးစံၭအၧၩ့စံၭၥၫ့လိၬ နၥံၪအၥၭ လဂ့ၩ. ၦလၧအစံၭအၧၩ့စံၭၥၫ့ အထၧၫ့ဖုဝဲ ဒဲစ့ၩရၫ့ အထၧၫ့ဖုဝဲနီၪ, မွဲအစံၭအၧၩ့ ဆၧမၪလူၬ, ဒဲစ့ၩရၫ့ ဆၧမၪလူၬလီၫ. န အ့ၪစ့ၩရၫ့ ဆၧမၪလူၬနီၪ နလမွဲဘၪ ၦမၩဆၧမၪလူၬ နမွဲ ၦစ့ၩရၫ့ဆၧလီၫ. 12 ၦလၧအဖ့ၪလၫ့ ဆၧမၪလူၬ, ဒဲစ့ၩရၫ့ဆၧတၭ, ထိးထဲၩ့တၩ့ထဲၩ့ဆၧၥ့ၪ, ဒဲမၩဂၭဂီၩ့ ဆၧၥ့ၪနီၪ အီၪဝ့ၫ လဂၩဎးလီၫ. ၦလၧအစ့ၩရၫ့ ဂူၫဂၩ, နဝ့ၫဒၪယီၩ, နမွဲ ပလၫလဂၩလဲၪ. 13 ဘိၩ့နဲၪ့ယီၩ ဂဲၫဘီၪ, ၦၡၩ လၧအစံၭဝ့ၫ, လနံၩယီၩ, ဒဲကဲဂီၩခိၬလနံၩ ပမိလ့ၩ လၧဒိၩ့နီၪ, အီၪထီးနီၪ နးနံၪ့ တၭ, မၩဖနံၬ, ဒဲမၩအၪထၪ့ ပဆၧနီၪၥံၪဧ့, 14 နၥံၪ လမွဲဘၪ ၦလၧအၥ့ၪယၫဆၧ ဘၪဆဲၫ့ လၧကဲဂီၩခိၬ, (အဂဲးဘဲၫယီၩ နၥံၪ အၥၭမၧၫ့နီၪ, မွဲဆၧနီၪလမံၩ့လဲၪ. မွဲဆၧအအွံၩ လၧအအီၪဖျီၪ လဆိဖိၪတၭ, ဒံၩခွံၬဝ့ၫဒၪ လီၫ.) 15 လၧဆၧနီၪအလး ကြၨၭနၥံၪစံၭ, အ့ၪဘၪကဆါအၥၭနီၪ, ပမိမၧၫ့တၭ, ပမိမၩ ဘဲၫအံၩဘဲၫအိၩလီၫ. 16 အ့ၪမွဲ ဘိၩ့နဲၪ့ယီၩ နၥံၪ အီၪက့ၪဖိၫလိၫ နၥံၪအၥၭ လၧနၥံၪ အဆၧချဲၩ့ၥူၪဂဲၩလဖၪ အဖၧၩ့တၭ, ကယဲ ဆၧအီၪက့ၪဖိၫလိၫအၥၭ ဘဲၫနီၪၥိၭ, မွဲဆၧအၧၩ့ဆၧၥၫ့ ထီးအလူၬလီၫ. 17 မၩအၥၭဘဲၫနီၪတၭ, ၦလၧအၥ့ၪယၫ မၩ ဆၧဂ့ၩ အဂဲးတၭ, လမၩဘၪဝ့ၫနီၪ, မွဲဆၧဒဲၩဘၭ အီၪလၧအဂးဒၪဝ့ၫလီၫ.

1 ဘိၩ့နဲၪ့ယီၩ ဂဲၫဘီၪ, ၦ၁ထံၫၥံၪဧ့, ကိၭၡၭထၪ့ တၭ, ဂၪ့ဆၧယၧၩ့ဆၧ လၧဆၧၡၪ့ဆၧနၭ လၧအမိဘၪ နၥံၪ အကၠီၩ့နီၪဘီၪ. 2 နၥံၪ အလၧၫ့အဎွ့ၩ ဒၪလ့ၬ, အုၪၥံၫကျၪၥံၫယူၭ တၭ, နၥံၪ အကီၩ့အၥိၭနီၪ ဆၧအဎါ အၪ့ယူၭဝ့ၫယူၭ. 3 နၥံၪအထီၫ့, ဒဲနၥံၪအစ့ၩ ဘၪ ဆၧထၪ့အ့ၪဝ့ၫတၭ, အထၪ့အ့ၪနီၪ မိကဲၪထၪ့ လၧဆၧထိးအၥၭ ထၫ့ဒုၪဒၩ နၥံၪတၭ, မိအၪ့ နၥံၪအဖံၭအယၪ ဘဲၫမ့ၪအၥိၭလီၫ. နၥံၪ အီၪက့ၪကီၪ့ဆၧ လၧမုနံၩအထုၬ အဖၧၩ့ယီၩ လီၫ. 4 ယိခွါ, ၦလၧအကူၭန့ နၥံၪအဘုၪ အလံၩ့အလဲၫ လၧနၥံၪ ဖီၪ့ထၬနီၪ ကိၭၡၭထၪ့တၭ, ၦကူၭဆၧၥံၪအလူ နုၬဘၪယူၭ လၧၥုၭမုခမျၧး အကဆါ အနါဖၧၩ့ယူၭ. 5 နၥံၪ မၩမုၬလၩ နၥံၪအၥၭ လၧဂၪ့ခိၪချိၫ့ တၭ, အၪ့အွံၪအီၩဆၧၫ့, နၥံၪ ဘုၪအၪ့ဘုၪအီၩ နၥံၪအၥၭ ဘဲၫအဘၪဆဲၫ့ လၧမၩၥံၫဆၧအနံၩ အၥိၭနီၪလီၫ. 6 နၥံၪ စ့ၩရၫ့စၪ ဒဲမၩၥံၫယူၭ ၦတီၩၦလီၩ့တၭ, အဝ့ၫနီၪ ပဒၩ့ နၥံၪဆ့ အ့ၬ. 7 မၩအၥၭဘဲၫနီၪတၭ, ထၧၫ့ဖုဝဲၥံၪဧ့, အီၪခိၭဆၧၩ့ၥၭ ထီးကဆါ ဂဲၫဝ့ၫနီၪဆံၭ. ယိခွါ, ၦမၩကၩၥံၪနီၪ ယိလါ ဂၪ့ခိၪအဆၧၥၪ လၧအလူဒိၪအဎွ့ၩဒိၪတၭ, အီၪခိၭဆၧၩ့ၥၭဝ့ၫ ထီးအန့ဘၪ ဆၧဆၧၩ့ အဝံခိၪ, ဒဲဆၧဆၧၩ့ လၧခဲၫ့လီၫ. 8 အီၪခိၭဆၧၩ့ၥၭ နၥံၪဝ့ၫတၭ, မၩဂုးမၩခၧၫ့ နၥံၪအၥၭဆ့ဆံၭ. အဂဲးဘဲၫယီၩ ကဆါ ဂဲၫဝ့ၫနီၪ ၥုၭဘူၭယူၭ အၥၭယူၭလီၫ. 9 ထၧၫ့ဖုဝဲၥံၪဧ့, ဘဲၫၥိၭ နၥံၪထီးဘၪ ဆၧစ့ၩရၫ့ လဂ့ၩတၭ, ၥူၭဝံၪၥူၭလၩလိၬ နၥံၪအၥၭ လဂ့ၩ. ယိခွါ, ၦစ့ၩရၫ့ခွးလဂၩ ဆၧၫ့ထုၪ့ လၧတရၫ့ အခၪ့ထံၭလီၫ. 10 ယထၧၫ့ဖုဝဲၥံၪဧ့, မီၪၥံၪ လၧအလီၩဘၪဆၧ လၧကဆါအမံၩ့ အဆၧထိးၡၪ့ထိးနၭ ဒဲအဆၧအွံၪၥၭဆၧၩ့ အဒီၩ့အထ့ၬနီၪ ယိလိၪဆံၭ. 11 ယိခွါ, ၦလၧအအီၪဂုးခၧၫ့ဝ့ၫနီၪ ပစံၭ လၧအဘၪ ဆၧဆိၪဂ့ၩဝ့ၫ လီၫ. နၥံၪ နါဂၧၫ့ဘၪ စယိဘၭ အဆၧအွံၪၥၭဆၧၩ့ အဂဲးအကၠီၪ့ ဒဲနၥံၪ ဒၪဘၪ ကဆါ အထုၬ ဒဲ ကဆါ ၥုၪ့အီၪၥၭအီၪဆၧ, ဒဲယၫ့ၥၭဆၧ အၪမၬလီၫ. 12 ယထၧၫ့ဖုဝဲၥံၪဧ့, လၧကယဲ ဆၧထီးအလူၬ အဖၫ့ခိၪ နီၪ, လၧမူၭခိၪ အမ့ၬယၫ မွဲဂ့ၩ, လၧဂၪ့ခိၪ အမ့ၬယၫ မွဲဂ့ၩ, လၧဆၧဆိၪအဂူၫအဂၩ မွဲဂ့ၩ, နၥံၪ ထီးဆိၪဆၧ လဂ့ၩ. အ့ၪမွဲ နၥံၪဝ့ၫဒၪယီၩ ဘဲၫၥိၭ နၥံၪ ထီးလၩ့ထ့ၬ လၧဆၧစ့ၩရၫ့စၪ အဖၧၩ့ လဂ့ၩတၭ, အ့ၪမွဲ ဆၧ, စံၭ, လၧအမွဲ, အ့ၪလမွဲဘၪ ဆၧ, စံၭ, လမွဲဘၪဆံၭ. 13 ၦလၧနၥံၪအကျၩနီၪ အ့ၪဘၪၡၪ့ဘၪနၭ လဂၩဂၩ တၭ, မွဲအဘၩဆိၪဖၪဆၧဆံၭ. ၦအၥုၪ့ဎွံၫအၥၭယီၫ လဂၩဂၩတၭ, မွဲအၥံၫကျံၩဆၧ ဆံၭ. 14 ၦလၧနၥံၪအကျၩ အ့ၪဘၪဆၧဆၫ လဂၩဂၩတၭ, ကိၭ ဆၧအီၪကီၪ့ အၥၭၡါ နီၪ; မွဲအဝ့ၫၥံၪ ဂုၪအလီၩ့ လၧၥိၪ လၧကဆါအမံၩ့တၭ, ဘၩဆိၪဖၪန့ အဂးဆံၭ. 15 ဆၧနဲၩ အဆၧဘၩဆိၪဖၪ မိမၩဖီၩ့မၩဖျ့ၭ ၦဘၪ ဆၧဆၫနီၪ, အကဆါ မိဒုၭဂဲထုၪ့ဝ့ၫ ဒဲအ့ၪမၩယူၭ ဆၧဒဲၩဘၭ ဒၪလ့ၬတၭ, ဆၧမိမၩဖီၩ့မၩဖျ့ၭဝ့ၫ လီၫ. 16 လီၩလၩ့လိၬ နၥံၪ အဆၧၥူၭဆၧမၪ ဆုၬဆုၬ တၭ, ဘၩဆိၪဖၪန့လိၬ နၥံၪအဂး ဆုၬဆုၬ, ဘဲၫၥိၭ နၥံၪ မိဘျၪထဲၩ့နီၪဆံၭ; ၦအတီၩအလီၩ့ အဆၧဘၩဆိၪဖၪ တၡါၡါနီၪ န့ကၩဆၧ အၪမၬလီၫ. 17 စအံၫလဲယၫ မွဲၦၡၩ ဘဲၫပဝ့ၫ အၥိၭတၭ, အဝ့ၫဒၪ ဘၩဆိၪဖၪဆၧ ဆီၪ့ဆီၪ့လ့ၬ ဘဲၫၥိၭ ဆၧထီးဆၧၩ့လၩ့ လဂ့ၩတၭ, လၧၥၧၫ့နံၪ့ ဒဲလၩဎူၫဘံၪ့ အထးဖၧၩ့နီၪ ဆၧဆၧၩ့လၩ့ဝ့ၫ လၧဂၪ့ခိၪ အဖၫ့ခိၪအ့ၬ. 18 မွဲအဘၩဆိၪဖၪဒီၭ လဖၧၫ့တၭ, မူၭခိၪ ဒုၭဂဲၫဆၧၩ့လၩ့ဆၧနီၪ, ဒဲဂၪ့ခိၪ ဒုၭမဲၪထၪ့ ဆၧၥူၪဆၧၥၪလီၫ. 19 ထၧၫ့ဖုဝဲၥံၪဧ့, ၦလၧနၥံၪအကျၩ လဂၩဂၩ အ့ၪမၩမၪဘၪ ဆၧမွဲဆၧတီၩတၭ, ၦလဂၩဂၩ အ့ၪဘိၭကၠၪကဒၩထဲၩ့ အဝ့ၫတၭ, 20 ၦလၧအဘိၭကၠၪကဒၩခွံၬ ၦမၩဆၧဒဲၩဘၭ လၧအဖၧၩ့ၥၭမၪနီၪ, မွဲအမိမၩဖီၩ့မၩဖျ့ၭ ၦလဂၩ အၥၭၡီၩ့ လၧဆၧၥံၫ အဖၧၩ့နီၪ, ဒဲအချုၬဘံၭခွံၬ ဆၧဒဲၩဘၭ အၪမၬဆ့, မွဲအၥ့ၪယၫဒၪဝ့ၫဆံၭ.